CELEX: 32022D0484
Language: lt
Date: 2022-03-23 00:00:00
Title: Komisijos įgyvendinimo sprendimas (ES) 2022/484 2022 m. kovo 23 d. kuriuo leidžiama nukrypti nuo Europos Parlamento ir Tarybos reglamento (ES) Nr. 1307/2013 ir Komisijos deleguotojo reglamento (ES) Nr. 639/2014 nuostatų dėl tam tikrų sąlygų, susijusių su žalinimo išmoka už 2022 paraiškų teikimo metus, vykdymo (pranešta dokumentu Nr. C(2022) 1875)

2022 3 25   
               
               
                  LT
               
               
                  Europos Sąjungos oficialusis leidinys
               
               
                  L 98/105
               
            
         KOMISIJOS ĮGYVENDINIMO SPRENDIMAS (ES) 2022/484
         2022 m. kovo 23 d.
         kuriuo leidžiama nukrypti nuo Europos Parlamento ir Tarybos reglamento (ES) Nr. 1307/2013 ir Komisijos deleguotojo reglamento (ES) Nr. 639/2014 nuostatų dėl tam tikrų sąlygų, susijusių su žalinimo išmoka už 2022 paraiškų teikimo metus, vykdymo
         
            
               (pranešta dokumentu Nr. C(2022) 1875)
            
         
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (1), ypač į jo 69 straipsnio 1 dalį,
         kadangi:
         
                     (1)
                  
                  
                     Reglamento (ES) Nr. 1307/2013 III antraštinės dalies 3 skyriuje numatyta išmoka už klimatui ir aplinkai naudingą žemės ūkio praktiką (toliau – žalinimo išmoka). Pagal to reglamento 43 straipsnio 2 dalies a ir c punktus ta praktika apima atitinkamai pasėlių įvairinimą ir ekologiniu požiūriu svarbias vietoves. Papildomos tokios praktikos taisyklės nustatytos Komisijos deleguotojo reglamento (ES) Nr. 639/2014 (2) 3 skyriuje;
                  
               
                     (2)
                  
                  
                     Reglamento (ES) Nr. 1307/2013 44 straipsnio 4 dalyje nustatyta, kad pasėlių įvairinimo tikslais pūdymui palikta žemė yra skaičiuojama atskirai nuo žolei ar kitiems žoliniams pašarams skirtos žemės. Tai reiškia, kad žemė, kurioje buvo ganoma arba kurioje nuimamas derlius gamybos tikslais, negali būti skaičiuojama kaip pūdymui palikta žemė;
                  
               
                     (3)
                  
                  
                     Reglamento (ES) Nr. 1307/2013 46 straipsnio 2 dalies pirmos pastraipos a punkte nustatyta, kad pūdymui paliktos žemės plotai gali būti laikomi ekologiniu požiūriu svarbiomis vietovėmis. Deleguotojo reglamento (ES) Nr. 639/2014 45 straipsnio 2 dalyje reikalaujama, kad pūdymui paliktos žemės plote, kuris laikomas ekologiniu požiūriu svarbia vietove, nebūtų vykdoma jokia žemės ūkio gamyba, o to reglamento 45 straipsnio 10b dalyje nustatytas draudimas tokiame plote naudoti augalų apsaugos produktus;
                  
               
                     (4)
                  
                  
                     2022 m. vasario 24 d. Rusijos pradėta invazija į Ukrainą lėmė staigų žaliavų kainų šuolį ir paveikė žemės ūkio produktų pasiūlą bei paklausą. Siekiant spręsti šią problemą, turėtų būti didinamas Sąjungos žemės ūkio gamybos potencialas užtikrinti aprūpinimą maistu ir pašarais;
                  
               
                     (5)
                  
                  
                     pūdymui paliktos žemės plotai išlieka augalams auginti tinkami ariamosios žemės plotai, kurie, nors ir skirtingu mastu (priklausomai nuo juose esančių sąlygų, kaip antai dirvožemio kokybės), galėtų būti nedelsiant naudojami maisto produktams ir pašarams gaminti. Todėl, siekiant suteikti galimybę ūkininkams kiek įmanoma geriau pasinaudoti savo turimais žemės plotais maisto produktams gaminti ir gyvuliams šerti, valstybėms narėms turėtų būti leidžiama 2022 paraiškų teikimo metais nukrypti nuo su žalinimo išmoka susijusių sąlygų, be kita ko, dėl augalų apsaugos produktų naudojimo, taikomų pūdymui paliktai žemei, kuri buvo deklaruota kaip atitinkanti pasėlių įvairinimo arba ekologiniu požiūriu svarbių vietovių reikalavimus pagal atitinkamai Reglamento (ES) Nr. 1307/2013 44 straipsnio 4 dalį ir 46 straipsnio 2 dalies pirmos pastraipos a punktą;
                  
               
                     (6)
                  
                  
                     šiuo sprendimu reikėtų nustatyti nuo pareigų, susijusių su pasėlių įvairinimu ir ekologiniu požiūriu svarbiomis vietovėmis, nukrypti leidžiančias nuostatas, kurios būtų taikomos tik tokiu mastu ir tik tokį laiką, kiek tikrai būtina. Nukrypti leidžiančios nuostatos turėtų būti taikomos tik 2022 paraiškų teikimo metams, jų paskirtis – leisti didinti bendrą maisto produktų ir pašarų gamybai skirtos ariamosios žemės plotą ir taip mažinti poveikį žemės ūkio produktų pasiūlai ir paklausai;
                  
               
                     (7)
                  
                  
                     priimdamos sprendimą dėl nukrypti leidžiančių nuostatų taikymo tos valstybės narės turėtų tinkamai atsižvelgti į klimatui ir aplinkai naudingos žemės ūkio praktikos tikslus ir ypač į poreikį pakankamai apsaugoti dirvožemio, gamtos išteklių ir biologinės įvairovės kokybę, visų pirma, jautriausiais augalų žydėjimo ir paukščių perėjimo laikotarpiais;
                  
               
                     (8)
                  
                  
                     siekdamos užtikrinti, kad šiuo sprendimu leidžiamos taikyti nukrypti leidžiančios nuostatos būtų veiksmingos atsižvelgiant į siekiamus tikslus, t. y. sumažinti žaliavų kainų augimą ir poveikį pasiūlai bei paklausai, valstybės narės turėtų priimti savo sprendimus per 21 dieną nuo pranešimo apie šį sprendimą dienos ir pranešti Komisijai apie savo priimtus sprendimus per 7 dienas nuo jų priėmimo dienos;
                  
               
                     (9)
                  
                  
                     siekdamos suteikti galimybę Komisijai stebėti, ar šiuo sprendimu nustatytos nukrypti leidžiančios nuostatos yra taikomos tinkamai ir koks yra jų poveikis, valstybės narės turėtų pateikti informaciją apie valdų ir hektarų, kuriems taikomos šios nuostatos, skaičių. Tokia informacija esamomis pranešimo priemonėmis Komisijai turėtų būti pateikta iki 2022 m. gruodžio 15 d.;
                  
               
                     (10)
                  
                  
                     šiame sprendime nustatytos priemonės atitinka Tiesioginių išmokų komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimai, kuriais leidžiama nukrypti nuo tam tikrų sąlygų, susijusių su žalinimo išmoka už 2022 paraiškų teikimo metus, vykdymo
            
               1.   Nukrypdamos nuo Reglamento (ES) Nr. 1307/2013 44 straipsnio 4 dalies, valstybės narės gali nuspręsti, kad pūdymui palikta žemė 2022 paraiškų teikimo metais laikoma atskiram pasėliui skirta žeme, net jei tokioje žemėje buvo ganoma ar joje gamybos tikslais buvo nuimtas derlius arba ji buvo dirbama.
            
            
               2.   Nukrypdamos nuo Deleguotojo reglamento (ES) Nr. 639/2014 45 straipsnio 2 dalies, valstybės narės gali nuspręsti, kad pūdymui palikta žemė 2022 paraiškų teikimo metais laikoma ekologiniu požiūriu svarbia vietove pagal Reglamento (ES) Nr. 1307/2013 46 straipsnio 2 dalies pirmos pastraipos a punktą, net jei tokioje žemėje buvo ganoma ar joje gamybos tikslais buvo nuimtas derlius arba ji buvo dirbama. Taikomas Reglamento (ES) Nr. 1307/2013 X priede nustatytas pūdymui paliktai žemei skirtas svorinis koeficientas.
               Nukrypdamos nuo Deleguotojo reglamento (ES) Nr. 639/2014 45 straipsnio 10b dalies, valstybės narės, kurios naudojasi šios dalies pirmoje pastraipoje nurodyta nukrypti leidžiančia nuostata, taip pat gali nuspręsti leisti naudoti augalų apsaugos produktus tuose plotuose, kuriuose ganoma ar gamybos tikslais nuimamas derlius arba kurie dirbami.
            
         
         
            2 straipsnis
            Terminas
            1 straipsnyje nurodyti sprendimai priimami per 21 dieną nuo pranešimo apie šį sprendimą dienos.
         
         
            3 straipsnis
            Pranešimai
            
               1.   Apie sprendimus, priimtus pagal 1 straipsnį, valstybės narės praneša Komisijai per 7 dienas nuo tų sprendimų priėmimo dienos.
            
            
               2.   Iki 2022 m. gruodžio 15 d. valstybės narės praneša Komisijai valdų ir hektarų, kuriuose taikytos 1 straipsnyje nurodytos nukrypti leidžiančios nuostatos, skaičių.
            
         
         
            4 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2022 m. kovo 23 d.
            
               
                  Komisijos vardu
               
               Janusz WOJCIECHOWSKI
               
                  Komisijos narys
               
            
         
         
            (1)  OL L 347, 2013 12 20, p. 608.
         
            (2)  2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).